DEĊIŻJONI TAL-KUMMISSJONI
tad-19 ta’ Ġunju 2008
li tistabbilixxi l-kontribut finanzjarju tal-Komunità lejn l-infiq li sar fil-kuntest tal-miżuri ta’ emerġenza li ttieħdu fil-ġlieda kontra l-marda tal-bluetongue fil-Portugall fl-2004 u 2005
(notifikata taħt id-dokument numru C(2008) 2756)
(It-test Portugiż biss huwa awtentiku)
(2008/467/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju (1), u b’ mod partikolari l-Artikolu 3(3) tagħha,
Billi:
(1)
It-tifqigħ tal-bluetongue seħħ fil-Portugall fl-2004 u 2005. It-tifqigħa ta’ din il-marda ppreżentat riskju serju għall-popolazzjoni tal-bhejjem tal-Komunità.
(2)
Għall-prevenzjoni tat-tixrid tal-marda u biex tingħata għajnuna għall-qerda tagħha kemm jista’ jkun malajr, il-Komunità għandha tikkontribwixxi fin-nefqa eliġibbli mġarrba mill-Istat Membru skond il-miżuri ta’ emerġenza li ttieħdu fil-ġlieda kontra l-marda, kif inhu stipulat fid-Deċiżjoni 90/424/KEE.
(3)
Id-Deċiżjoni tal-Kummissjoni 2005/660/KE tal-15 ta’ Settembru 2005 dwar għajnuna Komunitarja fil-kuntest ta’ miżuri ta’ urġenza tal-ġlieda kontra l-bluetongue fil-Portugall fl-2004 u l-2005 (2) tat kontribut finanzjarju mill-Komunità lill-Portugall għall-infiq li sar fil-miżuri ta’ emerġenza fil-ġlieda kontra l-marda tal-bluetongue li ġew implimentati fl-2004 u 2005.
(4)
Dik id-Deċiżjoni 2005/660/KE stipulat l-ewwel ħlas ta’ EUR 1 000 000 suġġett għar-riżultati ta’ l-ispezzjonijiet in situ tal-Kummissjoni.
(5)
Skond din id-deċiżjoni, il-bilanċ tal-kontribut finanzjarju tal-Komunità jrid jitħallas fuq il-bażi ta’ l-applikazzjonijiet mibgħuta mill-Portugall fid-9 ta’ Novembru 2005, l-14 ta’ Novembru 2005 u t-28 ta’ April 2006.
(6)
Id-Deċiżjoni tal-Kummissjoni 2006/78/KE tal-31 ta’ Jannar 2006 tikkonċerna l-kontribuzzjoni finanzjarja tal-Komunità għall-implimentazzjoni ta’ stħarriġ epidemjoloġiku u ta’ miżuri ta’ sorveljanza tal-bluetongue fil-kuntest tal-miżuri ta’ emerġenza meħuda biex tiġi kkumbattuta din il-marda fil-Portugall fl-2004 u fl-2005 (3) tat kontribut finanzjarju mill-Komunità lill-Portugall għall-infiq li sar fil-miżuri ta’ emerġenza fil-ġlieda kontra l-marda tal-bluetongue li ġew implimentati fl-2004 u 2005.
(7)
Dik id-Deċiżjoni 2006/78/KE stipulat l-ewwel ħlas ta’ EUR 600 000 suġġett għar-riżultati tal-kontrolli fuq il-post tal-Kummissjoni.
(8)
Skond dik id-deċiżjoni, il-bilanċ tal-kontribut finanzjarju tal-Komunità jrid jitħallas fuq il-bażi ta’ l-applikazzjoni mibgħuta mill-Portugall fil-31 ta’ Marzu 2006.
(9)
Fid-dawl ta’ dawk il-kunsiderazzjonijiet, l-ammont totali tal-kontribut finanzjarju Komunitarju lejn in-nefqa eliġibbli li saret għall-qerda u s-sorveljanza tal-marda tal-bluetongue fil-Portugall fl-2004 u 2005 issa għandu jiġi ffissat.
(10)
Ir-riżultati ta’ l-ispezzjonijiet imwettqa mill-Kummissjoni b’konformità mar-regoli veterinarji tal-Komunità u l-kundizzjonijiet għall-għoti tal-kontributi finanzjarji tal-Komunità wrew li l-ammont kollu ta’ l-infiq mibgħut ma jistax jiġi rikonoxxut bħala eliġibbli.
(11)
L-osservazzjonijiet tal-Kummissjoni, il-metodu għall-kalkolu tan-nefqa eliġibbli u l-konklużjonijiet finali ġew ikkomunikati lill-Portugall f’ittri bid-data tat-22 ta’ Mejju u l-10 ta’ Diċembru 2007.
(12)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Kontribut finanzjarju mill-Komunità lill-Portugall
1. Il-kontribut finanzjarju totali tal-Komunità lejn in-nefqa marbuta mal-qerda tal-marda tal-bluetongue fil-Portugall fl-2004 u 2005 skond id-Deċiżjoni 2005/660/KE hija ffissata għal EUR 645 633,30.
2. Il-kontribut finanzjarju totali tal-Komunità lejn in-nefqa marbuta mal-qerda tal-marda tal-bluetongue fil-Portugall fl-2004 u 2005 skond id-Deċiżjoni 2006/78/KE hija ffissata għal EUR 417 410,02.
Artikolu 2
Arranġamenti għall-ħlas
Il-bilanċ tal-kontribut finanzjarju Komunitarju huwa ffissat għal EUR 1 063 043,32.
Artikolu 3
Destinatarju
Din id-Deċiżjoni hija indirizzata lir-Repubblika Portugiża.
Magħmula fi Brussell, 19 ta’ Ġunju 2008.